Buxoroda tuman tibbiyot birlashmasida byudjet mablag'lari talon-toroj qilindi

Buxoro viloyati Shofirkon tumani tibbiyot birlashmasida byudjet mablag'lari talon-toroj qilingani aniqlandi. Bu haqda Korruptsiyaga qarshi kurashish agentligi matbuot xizmati “Bugun.uz”ga xabar qildi.
Ma'lum bo'lishicha, agentlik tomonidan tibbiyot birlashmasida korruptsiyani keltirib chiqarayotgan omillar, unga sabab bo'layotgan shart-sharoitlar, mansabdor shaxslar faoliyati, korruptsiyaga qarshi kurashish bo'yicha ko'rilgan choralar o'rganilgan. Shuningdek, byudjet mablag'laridan maqsadli va samarali foydalanish hamda davlat xaridlarini amalga oshirishda qonunchilikka rioya qilinishi tahlil qilingan.
Agentlik tomonidan taqdim etilgan hujjatlar va prokuratura idoralari tomonidan qo'shimcha o'tkazilgan o'rganishda birlashma mansabdor shaxslari tomonidan byudjet mablag'larining maqsadsiz sarf qilinishi, o'zlashtirish va talon-toroj qilish holatlari, aslida ishlamagan xodimlar uchun oylik ish haqlari to'lab kelinishi, tibbiyot texnikalarini sotib olish, pulli tibbiy xizmat ko'rsatishdan tushgan mablag'larning maqsadsiz sarflanishi, shuningdek, davlat xaridlari amalga oshirilishida bir qator qonunbuzilishi holatlari aniqlangan.
“O'rganish yakuni bo'yicha birlashma faoliyatida jami 1 milliard 273,5 million so'mlik moliyaviy xato va kamchiliklar aniqlangan bo'lib, shundan xodimlarga ish haqi va unga tenglashtirilgan to'lovlar uchun 890,5 million so'm hisoblab sarflangan. Buning oqibatida, juda ko'p miqdorda smeta-shtat intizomi buzilgan. Bundan tashqari, 383,0 million so'mlik byudjet mablag'lari turli xil noqonuniy yo'llar, jumladan, tibbiy uskunalarni qimmat narxlarda xarid qilish orqali ko'p miqdordagi byudjet mablag'lari rastrata yo'li bilan talon-toroj qilinganligi ma'lum bo'lgan”, deyiladi xabarda.
Shunga muvofiq, o'tkazilgan tekshiruvlar asosida Bosh prokuratura huzuridagi Iqtisodiy jinoyatlarga qarshi kurashish departamentining Buxoro viloyati Shofirkon tuman bo'limi tomonidan Shofirkon tumani Tibbiyot birlashmasi mansabdor shaxslariga nisbatan Jinoyat kodeksining 167-moddasi (O'zlashtirish yoki rastrata yo'li bilan talon-toroj qilish) 3-qismi, 184-1 (Byudjet va smeta-shtat intizomini buzish), 205 (Hokimiyat yoki mansab vakolatini suiiste'mol qilish) va 209-moddalari (Mansab soxtakorligi) bilan jinoyat ishi qo'zg'atilgan.
xabarga ko'ra, hozirda mazkur holat yuzasidan prokuratura organlari tomonidan dastlabki tergov harakatlari olib borilmoqda.
Eslatib o'tamiz, avvalroq SSV tizimidagi klinikalardan birida 600 mln so'mga yaqin pul talon-toroj qilingani ma'lum bo'lgandi. Bundan tashqari, Toshkent viloyatidagi shifoxonada mansabdorlar qariyb 3 mlrd so'm pul talon-toroj qilgani haqida xabar berilgandi.